SOMO MAR 21
Bethel En Ang’o?
Bethel en nying mowuok e Dho-Hibrania ma tiende en “Od Nyasaye.” (Chakruok 28:17, 19) En nying mowinjore gi ute ma Joneno mag Jehova tiyoe e piny mangima mondo gita kendo gisir tij lendo. Bura Matayo tiyo e ofis maduong’ mantie New York, e piny Amerka, kama gitayoe tije mitimo e bad ofise mag pinje mang’eny. Jogo matiyo kuondegi iluongo ni jood Bethel. Mana kaka joot, gidak, gitiyo, gichiemo, kendo gipuonjore Muma kanyachiel.—Zaburi 133:1.
Gin joot makende mochiwore ne tich. E moro ka moro kuom ute Bethel, nitie chwo gi mon ma ochiwore ne timo dwaro mar Nyasaye kendo gitiyo tij Pinyruoth kuom thuologi duto. (Mathayo 6:33) Onge kata mana achiel kuomgi michulo msara, kata kamano, giduto imiyogi kar dak, koda pesa matin ma gitiyogo e loyo yoregi matindo tindo. Ng’ato ang’ata man Bethel omi migawo, kaka tiyo e ofis, e jokon, kata kar chiemo. Moko kuomgi goyo kata riwo buge, lero udi, luoko lewni, loso kuonde mokethore, kata timo tije mamoko.
En kama ji tiyoe matek ka giriwo lwedo tij lando Wach Pinyruoth. Gima duong’ momiyo Bethel moro amora nitie en ni gikony ji mang’eny kaka nyalore oyud adiera mag Muma. Brosuani en achiel kuom buge molos mondo ochop mano. Bura Matayo ne otayo ndiko mar brosuani, kae to noore e yor kompyuta ne grube maloko dhok mayudore e pinje duto, mi ogoye kuonde gocho matiyo mapiyo ahinya mayudore e ute Bethel mogwaro, kae to okowe ne kanyakla mokalo 110,000. E okengegi duto, jood Bethel konyo e timo tije masiro e yo maduong’ tich madwarore ni otim mapiyo moloyo—lando wach maber.—Mariko 13:10.
Jomage matiyo e Bethel, to imiyogi gik mage?
En tich mane madwarore ni otim mapiyo ma Bethel moro amora siro?
luo_Latn luo_Latn luo_Latn luo_Latn luo_Latn luo_Latn luo_Latn